Mandag 19. september 2011

PRESSEMELDING FRA OLAV SVALAND

Det ser dessverre ut til at styret i Frolendingen lar personlig prestisje gå foran avisens videre eksistens og arbeidsplassene i bedriften.

Det dreier seg om alvorlige lovbrudd. Ikke bare brøt styret ”Lov om redaksjonell fridom i media” da de tiltvang seg redaktørrollen medio august. I den utgaven som styret redigerte med utgivelse 26.08.2011, oppførte de feilaktig undertegnede som redaktør med bilde og navn. I realiteten var styret her redaktør. Dette er et objektivt brudd på Straffelovens §429. Strafferammen er bøter eller fengsel inntil tre måneder

Styret har fått tilbud om å ordne saken i minnelighet. Dersom styret hadde vært villig til å gå av og komme med en uforbeholden offentlig unnskyldning ville saken i all hovedsak vært løst.

Den personlige prestisjen hos styret ser ut til å stå i veien for en løsning. Styret avviser forliksforslag og spekulerer i at avisen har så begrenset økonomi at ingen vil saksøke dem. I to av tre forhandlingsmøter gidder de ikke engang å møte med beslutningsdyktig mannskap.

Fortsetter styret på denne veien, vil både avisen og arbeidsplassene være truet. Dette er fryktelig synd. Mange ildsjeler har nedlagt et stort arbeid for å få avisen dit den er i dag. Jeg tar til etterretning at eierne lar styret prioritere egne, ikke avisens interesser. En arbeidsrettssak ser nå ut som eneste vei videre.

Olav Svaland